《题王学士忠铭先生山中四景 其三 石垄马鞍》
明代·区大相

房星落地仙灵驭，渡海潜行不知处。有时风雨尚闻嘶，石垄高鞍待谁据。

回身似就琼波饮，落日千山散云锦。羲和总辔势莫动，孙阳挟策翻神耸。

南望天池似渥洼，至今山下多龙种。龙种谁骑出九真，汉家铜马在枫宸。

不信人间金騕袅，听呼天上石麒麟。

作者简介：广东高明人，字用儒，号海目。区益子。善为文，下笔千言立就。万历十七年进士。初选庶吉士，累迁赞善、中允。掌制诰。居翰院十五年，与赵志皋、张位、沈一贯等有旧。赵等先后当国，大相皆引避不轻谒。后调南太仆寺丞，以疾归，卒。工诗词，皆严于格律，为明代岭南大家。有《太史集》、《图南集》、《濠上集》。